**Dövlət Radiotezliklər İdarəsinin**

**10.01. 2023-cü il tarixli**

**3-27-119/3-2-2/2023 nömrəli**

**əmri ilə təsdiq edilmişdir**

**Radiostansiya (PMR 446) üzrə Anketlərin doldurulmasına dair**

**T Ə L İ M A T**

1. **Ümumi müddəalar**

Azərbaycan Respublikası Nazirlər Kabinetinin 2007-ci il 1 fevral tarixli 22 nömrəli qərarı ilə təsdiq edilmiş “Radiotezliklərin ayrılması, qeydiyyatı, istifadəsi və ödənişlərin təyin olunması Qaydaları”nın 2.24-cü bəndinə əsasən Dövlət Radiotezliklər İdarəsi (bundan sonra – DRİ) tərəfindən istifadəçiyə yaradılacaq şəbəkənin təyinatına uyğun verilmiş anketlər doldurularaq geri qaytarılır, 2.25-ci bəndinə görə isə təqdim olunmuş anket materiallarına əsasən hər bir radiorabitə vasitəsi üçün ödəniş aparıldıqdan sonra, həmin radiorabitə vasitələri DRİ-də qeydiyyata alınır və onların istifadəsinə icazə vərəqələri verilir.

Radiorabitə vasitəsi üzrə anket formaları DRİ-nin rəsmi saytından (https://dri.az/page/6 ünvanı) yüklənilir.

Anket forması doldurularkən bu Təlimatın tələbləri gözlənilməlidir. Anket doldurulduqdan və təsdiq edildikdən sonra DRİ-yə kağız daşıyıcıda və ya elektron formada (scan formatda dri@dri.az elektron poçtuna olmaqla) təqdim olunur.

Eyni zamanda portal.rinn.az internet portalı üzərindən https://portal.rinn.az/az/services/registration-radio-electronic-devices-service linkinə keçid etməklə (Radioelektron vasitələrinin qeydiyyatı və icazə vərəqəsinin verilməsi ) anket sənədləri təqdim edilə bilər. İnzibati reqlamentə uyğun olaraq sorğu və ona əlavə edilən sənədlər DRİ-də araşdırılır, aradan qaldırılması mümkün olan və imtina üçün əsas olmayan çatışmazlıqlar aşkar edildikdə bu barədə ərizəçiyə 5 gündən gec olmayaraq yazılı məlumat verilir. Onlar aradan qaldırıldıqdan və təkrar sorğu ilə müraciət edildikdən sonra onlara 15 gün müddətində baxılır və müvafiq qərar qəbul edilir.

1. **Anket formasında istifadə edilən əsas anlayışlar**

**Radiostansiya -** səs və məlumatların ötürülməsini və qəbul edilməsini təmin edən qurğudur. Repitor, stasionar, mobil və ya əldə daşınan formada olur.

**Çıxış gücü** - Avadanlığın efirə maksimum yaydığı siqnalın səviyyəsi (Vt).

1. **Anket formasının doldurulmasına dair izahlar**

1-ci sətrdə **(“Məxsus olduğu hüquqi və fiziki şəxsin adı”**) dövlət qeydiyyatından keçmiş hüquqi şəxsin və ya VÖEN sahibi olan fiziki şəxsin qeydiyyata alındığı tam adı yazılır.

2-ci sətrdə **(“Ünvanı, telefonu, faksı, e-maili”**) hüquqi və ya fiziki şəxsin faktiki ünvanı, əlaqə telefonu (şəhər, mobil), faks nömrəsi, elektron poçt ünvanı qeyd olunur. Mobil nömrə kimi əlaqələndirici olaraq müəyyən edilmiş əməkdaşın mobil telefon nömrəsi qeyd edilməlidir. Elektron poçt ünvanı kimi təşkilatın rəsmi elektron poçt ünvanı, bu olmadıqda isə əlaqləndirici şəxsin korporativ və şəxsi e-mail ünvanı qeyd edilir. Fiziki şəxslər üzrə isə mobil nömrə və elektron poçt ünvanı kimi fiziki şəxsə məxsus olan nömrə və elektron poçt ünvanı qeyd edilir.

3-cü sətrdə **(“Radiostansiyaların sayı (ədəd)”)** radiorabitə şəbəkəsində istismara verilən radiostansiyaların güc meyarına uyğun sayları qeyd olunur.

4-cü sətrdə **(“Əldədaşınan radiostansiyaların maksimum gücü”)** radiorabitə şəbəkəsində istismara verilən radiostansiyaların çıxış gücü (0,5 Vt) qeyd olunur.

5-ci sətrdə **(“Əldədaşınan radiostansiyaların cəmi gücü”)** 3-cü sətrdə qeyd olunmuş radiorabitə vasitələrinin toplam çıxış gücü qeyd edilir.

6-cı sətrdə **(“İstifadə edilən işçi tezlik (MHs)”)** 446,000-446,200 MHs tezlik zolağı qeyd edilir.

7-ci sətrdə **(“İstifadə edilən tezlik kanalının zolaq genişliyi (eni)”)** istifadə olunantezlik kanalının eni (6,25 kHs, 12,5 və ya 25,0 kHs) qeyd edilir.

8-ci sətrdə **(“Şəbəkənin istismara verildiyi tarix (gün, ay, il)”)** quraşdırılan avadanlığın istismara verilmə tarixi qeyd olunur.

**“Quraşdırma məntəqəsi”** sütununda Anket formasının 3-cü sətrində qeyd olunan hər bir radiostansiyanının quraşdırılma (istifadə olunan) yeri qeyd olunur.

**“Markası”** sütununda “Quraşdılma məntəqəsi” üzrə sətrlərdə qeyd olunan hər bir radiostansiyanının markası, modeli ayrı-ayrı sətrlərdə qeyd edilir.

**“Zavod seriya nömrəsi”** sütununda “Quraşdılma məntəqəsi” üzrə sətrlərdə qeyd olunan hər bir radiostansiyanının zavod seriya nömrəsi ayrı-ayrı sətrlərdə qeyd edilir.

**“Çağırış siqnalı”** sütununda radiorabitə şəbəkəsində istifadə olunan hər bir radiostansiyaya hüquqi və ya fiziki şəxs tərəfindən təyin edilmiş cağırış (fərqləndirmə) siqnalı qeyd edilir.